URDHËR
Nr. 134, datë 8.3.2020

PËR VETËKARANTINIMIN E PERSONAVE QË HYJNË NË TERRITORIN E SHQIPËRISË NGA ZONA E IZOLUAR NË ITALI

Në mbështetje të nenit 102, pika 4, të Kushtetutës së Republikës së Shqipërisë, të nenit 7 dhe nenit 17, germa “dh”, e ligjit nr. 15/2016, “Për parandalimin dhe luftimin e infeksioneve dhe sëmundjeve infektive”, të vendimit të datës 8.3.2020 të Komitetit të Përkohshëm për Infeksionin e Përhapur nga Coronavirusi i ri, me qëllim mbrojtjen e shëndetit të popullatës nga infeksioni i shkaktuar nga COVID-19,

URDHËROJ:

[bookmark: _GoBack]1. Të gjithë shtetasit që hyjnë në territorin e Republikës së Shqipërisë dhe vijnë nga zona e izoluar në Itali, të vetëkarantinohen për një periudhë 14-ditore në ambientet e banesave të tyre, si një masë parandaluese për mospërhapjen e infeksionit të shkaktuar nga COVID-19.
2. Strukturat shëndetësore të sigurojnë mbikëqyrjen e vazhdueshme të të gjithë personave të identifikuar si persona që kanë hyrë në vendin tonë nga zona e izoluar në Itali.
3. Moszbatimi i këtij urdhri nga personat që hyjnë në Republikën e Shqipërisë, nga zona e izoluar në Itali, është i dënueshëm sipas dispozitave të nenit 35, të ligjit nr. 15/2016, “Për parandalimin dhe luftimin e infeksioneve dhe sëmundjeve infektive”.
4. Ngarkohen për zbatimin e këtij urdhri Operatori i Shërbimeve të Kujdesit Shëndetësor, Inspektorati Shtetëror Shëndetësor, Instituti i Shëndetit Publik dhe të gjitha strukturat përgjegjëse shëndetësore në të gjithë zonat ku janë personat e vetëkarantinuar.
Ky urdhër hyn në fuqi menjëherë.

